Document ID: 32006D0438

KOMISSION PÄÄTÖS,
tehty 27 päivänä kesäkuuta 2006,
ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Ranskassa tehdyn päätöksen 2006/148/EY muuttamisesta
(tiedoksiannettu numerolla K(2006) 2875)
(Ainoastaan ranskankielinen teksti on todistusvoimainen)
(2006/438/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (1) ja erityisesti sen 57 artiklan 2 kohdan
sekä katsoo seuraavaa:
(1)
Komissio hyväksyi ennalta ehkäisevien rokotusten käyttöönotosta erittäin patogeenista H5N1-lintuinfluenssaa vastaan ja siihen liittyvistä siirtämistä koskevista säännöksistä Ranskassa 24 päivänä helmikuuta 2006 tehdyllä päätöksellä 2006/148/EY (2) Ranskan 21 päivänä helmikuuta 2006 komissiolle toimittaman ennalta ehkäisevän rokotusohjelman erittäin patogeenista H5N1-lintuinfluenssaa vastaan (jäljempänä ’ennalta ehkäisevä rokotusohjelma’) ja on vahvistanut tiettyjä toimenpiteitä, joita Ranskan on sovellettava siellä, missä ennalta ehkäiseviä rokotuksia annetaan.
(2)
Ranska on ennalta ehkäisevän rokotusohjelman mukaisesti ryhtynyt rokottamaan ankkoja ja hanhia erittäin patogeenista H5N1-lintuinfluenssaa vastaan; tätä pidetään kokeiluhankkeena, sillä näiden lajien rokottamisesta on vähän kokemusta.
(3)
Päätöksessä 2006/148/EY hyväksytyn ennalta ehkäisevän rokotusohjelman mukaisesti rokotukset oli saatava päätökseen 1 päivään huhtikuuta 2006 mennessä.
(4)
Ranska esitti 20 päivänä huhtikuuta 2006 ensimmäisen kattavan kertomuksensa rokotusten käytöstä. Lisäksi Ranska on pyytänyt ennalta ehkäisevän rokotusohjelman jatkamista samoilla edellytyksillä 30 päivään kesäkuuta 2006 hankkiakseen lisää kokemusta ja epidemiologista tietämystä ja on näin ollen toimittanut ennalta ehkäisevää rokotusohjelmaa koskevan muutoksen.
(5)
Ranskan esittämään kertomukseen sisältyvien tietojen perusteella komissio katsoo, että on saatava lisää käytännön kokemusta rokotusten käytöstä erittäin patogeenisen H5N1-lintuinfluenssan leviämisen estämiseksi ankoissa ja hanhissa. Tämän vuoksi on aiheellista hyväksyä Ranskan esittämän rokotusohjelman jatkaminen 30 päivään kesäkuuta 2006.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2006/148/EY 2 artiklan 1 kohdan ensimmäinen alakohta seuraavasti:
”1. Hyväksytään Ranskan 21 päivänä helmikuuta 2006 komissiolle toimittama ennalta ehkäisevä rokotusohjelma ja ohjelmaan 20 päivänä huhtikuuta 2006 tehty muutos, jonka nojalla erittäin patogeenista H5N1-lintuinfluenssaa vastaan rokotetaan 30 päivään kesäkuuta 2006 saakka, (’ennalta ehkäisevä rokotusohjelma’)”
2 artikla
Osoitus
Tämä päätös on osoitettu Ranskan tasavallalle.
Tehty Brysselissä 27 päivänä kesäkuuta 2006.

Labels: 3
0
18
6